Bellona
Bellona, (af lat. bellum 'krig'), romersk gudinde for den vilde kamptummel i modsætning til Mars, der foruden krigen også tog sig af mere fredelige områder. På en drikkeskål fra 200-t. f.Kr. er Bellona fremstillet med slangehår ligesom Medusa. Efter romernes sejr over samniterne i 296 f.Kr. fik hun et tempel på Marsmarken i Rom, der ofte blev brugt til senatsmøder. I romersk kejsertid blev Bellona identificeret med den lilleasiatiske gudinde Mâ, som dyrkedes med ekstatiske danse, hvorunder de sortklædte præster skar sig til blods og profeterede. Der kendes flere templer for Mâ-Bellona, bl.a. i Ostia.